
A kalcium kiáramlás zavarának vizsgálata pankreász duktális adenokarcinóma (PDAC) sejtekben

Kulcsszavak: Ca2+ szignalizáció; ioncsatorna dekeftus; hasnyálmirigy duktális adenokarcinóma sejtvonal
Bevezetés: 
A kedvezőtlen klinikai prognózis mellett, a limitált és gyakran hatástalan terápiás
lehetőségek miatt a pankreász duktális adenokarcinóma (PDAC) napjaink egyik legjelentősebb megoldatlan klinikai problémáját testesíti meg. A PDAC tumorokra jellemző KRAS és TRP53 gének mutációi alapvető
szignalizációs útvonalak aktivitását változtatják meg. Korábbi tanulmányok alapján, a PDAC
sejtekben a Ca2+ szignalizációban bekövetkező változások a sejtek megnövekedett
metasztatikus képességét eredményezik. Sritangos és munkatársai a PMCA4 siRNS-el történő
kiütésével bizonyították, hogy a PMCA4 expressziójának csökkenése gátolja a proliferációt és
a migrációt. A cisztás fibrózis transzmembrán konduktancia regulátor (CFTR) hiányában a
PMCA4 funkciója csökken, miközben a CFTR KO sejtekben a PMCA4 expressziója
növekedett. A KRAS és TRP53 mutációt hordozó egerekben, a PMCA funkciója szintén
alacsonyabb. Feltételezésünk szerint a sejt, a kieső funkciót a PMCA4 pumpa
overexpressziójával igyekszik kompenzálni, és a pumpa funkció korrekciója az expressziós
szintet is képes lehetne csökkenteni, ezzel csökkentve annak migrációs képességét.

Célkitűzés: 
Célul tűztük ki, hogy megállapítsuk PDAC-ban, a PMCA csökkent aktivitása
mögött a CFTR gén defektusa áll-e és korrekciója mérsékli-e a sejt migrációt.

Metodika: 
Kísérleteink során humán pankreász duktális organoidokat (hPO) és Capan-1
tumoros sejtvonalat használtunk. Intracelluláris fluoreszcens méréseket FURA-2-AM és
MQAE festékekkel végeztünk. A csatornák lokalizációjának vizsgálathoz immunofluoreszcens
festéseket alkalmaztunk.

Eredmények: 
2D hPO és Capan-1 sejteken SOX9, CFTR, Vimentin és ⍺-SMA jelenlétét
igazoltuk. Fluoreszcens mikroszkópos mérésekkel megállapítottuk, hogy a Capan-1 sejtekben
alacsonyabb a Cl- és a Ca2+ kiáramlás mértéke a 2D hPO-khoz képest. A CFTR, Trikaftával
történő kezelése helyreállította mind a CFTR, mind a PMCA funkciót a Capan-1 sejteken.
Diszkusszió: Kísérleteink azt mutatják, hogy a CFTR defektusa valóban szerepet játszhat a
PMCA csökkent működésében PDAC sejtekben, amely a Trikaftával korrigálható.



